Liderul PSD a declarat că nu ştia că pe ordinea de zi a şedinţei de Guvern urma să se afle ordonanța de urgență care modifică Legile Justiției. "Nu ştiam, dar am citit-o", a spus Liviu Dragnea.

Liviu Dragnea a susţinut că ordonanţa a respectat principiul transparenţei: "De-aia e ordonanţă de urgenţă, să se adopte repede".

"Pe textul ordonanţei m-am uitat, cred că e în regulă şi era necesară", a adăugat Liviu Dragnea.

Liderul PSD a negat că ordonanţa ar avea vreo legătură cu problemele sale penale: "Ce legatură are ordonanţa aia cu mine?".

El a precizat că a vorbit ieri cu Tudorel Toader pe care l-a rugat să îi spună ce se întâmplă dacă preşedintele nu dă curs propunerilor făcute privind ministerele Transproturilor şi Dezvoltării şi dacă se depăşesc cele 45 de zile de interimat.